**Dôvodová správa**

**A. Všeobecná časť**

Vládny návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov sa predkladá ako iniciatívny materiál.

Dôvodom predloženia uvedeného návrhu zákona do legislatívneho procesu sú poznatky z uplatňovania Colného zákona v praxi.

Návrhom zákona sa

* precizujú ustanovenia, ktoré sa týkajú výkonu colnej kontroly tovaru na mieste schválenom colnými orgánmi alebo mimo určených úradných hodín a výšky súvisiacich nákladov,
* upravuje splnomocňovacie ustanovenie, ktoré umožní zoznam kódov používaných pri vypĺňaní colného vyhlásenia zverejniť na webovom sídle Finančného riaditeľstva Slovenskej republiky, v dôsledku čoho bude možné rýchlejšie reagovať na potrebu aktualizácie kódov a aj včas informovať podnikateľskú verejnosť o týchto zmenách,
* vypúšťajú ustanovenia týkajúce sa žiadostí o vyplatenie vývoznej náhrady,
* na účely oslobodenia od dovozného cla bližšie vymedzuje pojem „schválená charitatívna organizácia alebo schválená dobročinná organizácia“,
* upravuje prekluzívna lehota na oznámenie sumy colného dlhu a deň jej platby v prípade úhrady colného dlhu použitím záruky na colný dlh,
* vypúšťa splnomocňovacie ustanovenie na vydanie vykonávacieho predpisu, ktorým je ustanovený vzor ručiteľského vyhlásenie pri ručení vo forme celkovej záruky,
* upravuje ustanovenie ohľadne darovania tovaru alebo veci, pri ktorých colný úrad vykonáva správu majetku vo vlastníctve štátu, tak, aby odkazovalo na podmienky ustanovené v zákone o správe majetku štátu,
* upravuje moment doručenia elektronických správ a elektronických dokumentov doručovaných cez informačné systémy zriadené Európskou úniou,
* dopĺňa ustanovenie týkajúce sa centralizovaného colného konania,
* precizujú ustanovenia upravujúce dočasne nevymožiteľné nedoplatky a dopĺňa sa ustanovenie týkajúce sa zániku nedoplatkov,
* rozširuje zoznam colných letísk.

Návrh zákona nebude mať vplyv na rozpočet verejnej správy, nepredpokladá žiadne vplyvy na podnikateľské prostredie, nebude mať sociálne vplyvy a ani vplyv na životné prostredie, na informatizáciu spoločnosti, na služby verejnej správy pre občana a na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Uvedený návrh zákona nemá byť predmetom vnútrokomunitárneho pripomienkového konania.

**Doložka vybraných vplyvov**

|  |
| --- |
| 1. **Základné údaje**
 |
| **Názov materiálu** |
| Vládny návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov |
| **Predkladateľ (a spolupredkladateľ)** |
| Vláda Slovenskej republiky |
| **Charakter predkladaného materiálu** |[ ]  Materiál nelegislatívnej povahy |
|  |[x]  Materiál legislatívnej povahy |
|  |[x]  Transpozícia/ implementácia práva EÚ |
| *V prípade transpozície/implementácie uveďte zoznam transponovaných/implementovaných predpisov:* - nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (prepracované znenie) v platnom znení,- nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 v platnom znení,- nariadenie Rady (ES) č. 1186/2009 zo 16. novembra 2009 ustanovujúceho systém Spoločenstva pre oslobodenie od cla (kodifikované znenie),- vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie v platnom znení,- delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie v platnom znení. |
| **Termín začiatku a ukončenia PPK** | bezpredmetné |
| **Predpokladaný termín predloženia na pripomienkové konanie** | november 2024 |
| **Predpokladaný termín začiatku a ukončenia ZP\*\***  | bezpredmetné |
| **Predpokladaný termín predloženia na rokovanie vlády SR\*** | február 2025 |
|  |
| 1. **Definovanie problému**
 |
| *Uveďte základné problémy, ktoré sú dôvodom vypracovania predkladaného materiálu (dôvody majú presne poukázať na problém, ktorý existuje a je nutné ho predloženým materiálom riešiť).*Zákon č. 199/2004 Z. z. Colný zákon a o zmene a doplnení niektorých zákonov, ktorý nadobudol účinnosť 1. 5. 2004, bol viackrát novelizovaný. Dôvodom vypracovania uvedeného návrhu zákona sú poznatky z uplatňovania Colného zákona v praxi. |
| 1. **Ciele a výsledný stav**
 |
| *Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému).*Cieľom predkladaného návrhu zákona je1. precizovanie ustanovení týkajúcich sa výkonu colnej kontroly tovaru na mieste schválenom colnými orgánmi alebo mimo určených úradných hodín a výšky súvisiacich nákladov,
2. vypustenie ustanovení týkajúcich sa žiadostí o vyplatenie vývoznej náhrady,
3. úprava splnomocňovacieho ustanovenia, ktoré umožní zoznam kódov používaných pri vypĺňaní colného vyhlásenia zverejniť na webovom sídle FR SR, v dôsledku čoho bude možné rýchlejšie reagovať na potrebu aktualizácie kódov a aj včas informovať podnikateľskú verejnosť o týchto zmenách,
4. bližšie vymedzenie pojmu „schválená charitatívna organizácia alebo schválená dobročinná organizácia“ na účely oslobodenia od dovozného cla,
5. úprava prekluzívnej lehoty na oznámenie sumy colného dlhu a dňa jej platby v prípade úhrady colného dlhu použitím záruky na colný dlh,
6. vypustenie splnomocňovacieho ustanovenia na vydanie vykonávacieho predpisu, ktorým je ustanovený vzor ručiteľského vyhlásenia pri ručení vo forme celkovej záruky,
7. úprava ustanovení ohľadne darovania tovaru alebo veci, pri ktorých colný úrad vykonáva správu majetku vo vlastníctve štátu, tak, aby odkazovali na podmienky ustanovené v zákone NR SR č. 278/1993 Z. z. o správe majetku štátu,
8. úprava momentu doručenia elektronických správ a elektronických dokumentov doručovaných cez informačné systémy zriadené Európskou úniou,
9. doplnenie ustanovenia, ktoré sa týka centralizovaného colného konania,
10. precizovanie ustanovení upravujúcich dočasne nevymožiteľné nedoplatky a doplnenie ustanovení týkajúcich sa zániku nedoplatkov,
11. rozšírenie zoznamu colných letísk.
 |
| 1. **Dotknuté subjekty**
 |
| *Uveďte subjekty, ktorých sa zmeny predkladaného materiálu dotknú priamo aj nepriamo:* Všetky hospodárske subjekty, ktoré pri vykonávaní svojej obchodnej činnosti prichádzajú do kontaktu s colnými orgánmi a na činnosť ktorých sa vzťahujú colné predpisy, orgány finančnej správy, fyzické osoby a iné právnické osoby. |
| 1. **Alternatívne riešenia**
 |
| *Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?*Neboli zvažované žiadne alternatívne riešenia.*Nulový variant - uveďte dôsledky, ku ktorým by došlo v prípade nevykonania úprav v predkladanom materiáli a alternatívne riešenia/spôsoby dosiahnutia cieľov uvedených v bode 3.*V prípade neprijatia navrhovaných zmien z pohľadu aplikačnej praxe nebude možné dospieť k zlepšeniu doterajších postupov colných orgánov a k odstráneniu zistených nedostatkov.  |
| 1. **Vykonávacie predpisy**
 |
| *Predpokladá sa prijatie/zmena vykonávacích predpisov?* | [x]  **Áno** | [ ]  **Nie** |
| *Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:*Zmena sa dotkne vyhlášky Ministerstva financií SR č. 161/2016 Z. z., ktorou sa vykonávajú niektoré ustanovenia zákona č. 199/2004 Z. z. Colný zákon a o zmene a doplnení niektorých zákonov v znení neskorších predpisov v znení neskorších predpisov. |
| 1. **Transpozícia/implementácia práva EÚ**
 |
|

|  |
| --- |
| *Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ.*  |
| [ ]  **Áno** [x]  **Nie***Ak áno, uveďte, ktorých vplyvov podľa bodu 9 sa goldplating týka:*  |
|  |

 |
|  |
| 1. **Preskúmanie účelnosti**
 |
| *Uveďte termín, kedy by malo dôjsť k preskúmaniu účinnosti a účelnosti predkladaného materiálu.**Uveďte kritériá, na základe ktorých bude preskúmanie vykonané.*Preskúmanie účelnosti predkladaného návrhu zákona bude vykonané v súvislosti s prípravou návrhu novely Colného zákona, príp. návrhu nového Colného zákona v nadväznosti na reformu colnej únie. |
| \* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu legislatívnych úloh vlády Slovenskej republiky. \*\* vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.\*\*\* posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte. |
| 1. **Vybrané vplyvy materiálu**
 |
| **Vplyvy na rozpočet verejnej správy** |[ ]  **Pozitívne** |[x]  **Žiadne** |[ ]  **Negatívne** |
|  z toho rozpočtovo zabezpečené vplyvy,  v prípade identifikovaného negatívneho  vplyvu |[ ]  Áno |[ ]  Nie |[ ]  Čiastočne |
| **v tom vplyvy na rozpočty obcí a vyšších územných celkov** |[ ]  **Pozitívne** |[x]  **Žiadne** |[ ]  **Negatívne** |
| z toho rozpočtovo zabezpečené vplyvy,v prípade identifikovaného negatívneho vplyvu |[ ]  Áno |[ ]  Nie |[ ]  Čiastočne |
| Vplyv na dlhodobú udržateľnosť verejných financií v prípade vybraných opatrení \*\*\* |[ ]  Áno |  |  |[ ]  Nie |
| **Vplyvy na limit verejných výdavkov** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na podnikateľské prostredie** |[ ]  **Pozitívne** |[x]  **Žiadne** |[ ]  **Negatívne** |
|  z toho vplyvy na MSP |[ ]  Pozitívne |[x]  Žiadne |[ ]  Negatívne |
|  Mechanizmus znižovania byrokracie  a nákladov sa uplatňuje: |[ ]  Áno |  |  |[x]  Nie |
| **Sociálne vplyvy** |[ ]  **Pozitívne** |[x]  **Žiadne** |[ ]  **Negatívne** |
| **Vplyvy na životné prostredie** |[ ]  **Pozitívne** |[x]  **Žiadne** |[ ]  **Negatívne** |
| Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov |[ ]  Áno |  |  |[x]  Nie |
| **Vplyvy na informatizáciu spoločnosti** |[ ]  **Pozitívne** |[x]  **Žiadne** |[ ]  **Negatívne** |

|  |  |  |  |  |  |  |
| --- | --- | --- | --- | --- | --- | --- |
| **Vplyvy na služby verejnej správy pre občana, z toho** |  |  |  |  |  |  |
|  **vplyvy služieb verejnej správy na občana** |[ ]  **Pozitívne** |[x]  **Žiadne** |[ ]  **Negatívne** |
|  **vplyvy na procesy služieb vo verejnej správe** |[ ]  **Pozitívne** |[x]  **Žiadne** |[ ]  **Negatívne** |

|  |  |  |  |
| --- | --- | --- | --- |
| **Vplyvy na manželstvo, rodičovstvo a rodinu** |[ ]  **Pozitívne** |[x]  **Žiadne** |[ ]  **Negatívne** |

|  |
| --- |
| 1. **Poznámky**
 |
| *V prípade potreby uveďte doplňujúce informácie k identifikovaným vplyvom a ich analýzam.* *Ak predkladaný materiál má marginálny (zanedbateľný) vplyv na niektorú zo sledovaných oblastí v bode 9 a z tohto dôvodu je tento vplyv označený ako žiadny vplyv, uveďte skutočnosti vysvetľujúce, prečo je tento vplyv marginálny (zanedbateľný).**Informácie v tejto časti slúžia na zhrnutie vplyvov alebo aj na vyjadrenie sa k marginálnym vplyvom a nie ako náhrada za vypracovanie príslušných analýz vybraných vplyvov.*Na účely priznania oslobodenia od dovozného cla podľa čl. 61 až 65 a čl. 74 až 80 nariadenia Rady (ES) č. 1186/2009 ustanovujúce systém Spoločenstva pre oslobodenie od cla sa navrhovaným ustanovením § 52b bližšie vymedzuje pojem „schválená charitatívna organizácia alebo schválená dobročinná organizácia“. Nejde o ustanovenie, ktoré by priamo umožnilo oslobodenie od dovozného cla. Podmienky, za ktorých je možné priznať oslobodenie od dovozného cla, umožňujú práve spomínané ustanovenia predmetného nariadenia. Navrhované znenie § 52b teda nepredstavuje žiadny vplyv na rozpočet verejnej správy. Návrh zákona predpokladá marginálny negatívny vplyv na podnikateľské prostredie v dôsledku rozšírenia znenia § 26 ods. 7 zákona, kedy povinnosť uhradiť náklady súvisiace s vykonaním colnej kontroly tovaru sa bude okrem deklaranta, ktorý je schváleným hospodárskym subjektom, vzťahovať aj na držiteľov povolení pre zjednodušené postupy.Návrh zákona predpokladá marginálny pozitívny vplyv na podnikateľské prostredie vyplývajúci z možnosti ďalšieho spôsobu podpisovania ručiteľského vyhlásenia - zapečatené kvalifikovanou elektronickou pečaťou.Návrh zákona zároveň predpokladá marginálny negatívny vplyv na podnikateľské prostredie z dôvodu vypustenia splnomocňovacieho ustanovenia na vydanie vykonávacieho predpisu (§ 55a ods. 7 zákona), ktoré v súčasnosti umožňuje pri ručení vo forme celkovej záruky podávať ručiteľské vyhlásenie podľa vzoru ustanoveného v prílohe č. 12 k vyhláške Ministerstva financií SR č. 161/2016 Z. z. Vypustenie uvedeného splnomocňovacieho ustanovenia bude mať za následok to, aby hospodárske subjekty prehodnotili platné ručiteľské vyhlásenia s ohľadom na celkovú sumu ručenia a jej rozčlenenie na jednotlivé colné režimy. Vzhľadom na navrhovanú dĺžku prechodného obdobia (5 rokov) sa predpokladá, že uvedená povinnosť nebude predstavovať pre hospodárske subjekty neúmernú administratívnu a ani finančnú záťaž. Navrhovaná zmena zároveň predstavuje zjednotenie postupov pri podávaní ručiteľského vyhlásenia pri ručení vo forme celkovej záruky s postupmi v iných členských štátov EÚ podľa prílohy 32-03 vykonávacieho nariadenia Komisie (EÚ) 2015/2447. *V prípade, že je materiál posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších prepisov, uveďte internetový odkaz na tento proces.*Predkladaný návrh zákona nie je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. |
| 1. **Kontakt na spracovateľa**
 |
| *Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.*Ing. Iveta Bittnerová, Ministerstvo financií SR, sekcia daňová a colná, colný odbor, iveta.bittnerova@mfsr.sk, 02/5958 3487 Ing. Ján Tupý, Ministerstvo financií SR, sekcia daňová a colná, colný odbor, jan.tupy@mfsr.sk, 02/5958 3487 |
| 1. **Zdroje**
 |
| *Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť.* Pri príprave návrhu zákona Ministerstvo financií SR vychádzalo z podkladov Finančného riaditeľstva SR. |
| 1. **Stanovisko Komisie na posudzovanie vybraných vplyvov z PPK č. ..........**

(v prípade, ak sa uskutočnilo v zmysle bodu 8.1 Jednotnej metodiky) |
|

|  |  |  |
| --- | --- | --- |
| [ ]  **Súhlasné**  | [ ]  **Súhlasné s návrhom na dopracovanie** | [ ]  **Nesúhlasné** |

**Uveďte pripomienky zo stanoviska Komisie z časti II. spolu s Vaším vyhodnotením:** |
| 1. **Stanovisko Komisie na posudzovanie vybraných vplyvov zo záverečného posúdenia č. ..........** (v prípade, ak sa uskutočnilo v zmysle bodu 9.1. Jednotnej metodiky)
 |
|

|  |  |  |
| --- | --- | --- |
| [ ]  **Súhlasné**  | [ ]  **Súhlasné s  návrhom na dopracovanie** | [ ]  **Nesúhlasné** |

**Uveďte pripomienky zo stanoviska Komisie z časti II. spolu s Vaším vyhodnotením:** |

DOLOŽKA ZLUČITEĽNOSTI

**návrhu zákona**

s právom Európskej únie

1. **Navrhovateľ zákona:**

Vláda Slovenskej republiky.

1. **Názov návrhu zákona:**

Vládny návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov.

1. **Predmet návrhu zákona je upravený v práve Európskej únie**:

a) v primárnom práve

* čl. 3 ods. 1 písm. a), čl. 28 až 37, čl. 206 a 207 Zmluvy o fungovaní Európskej únie (Ú. v. EÚ C 202, 7. 6. 2016) v platnom znení.

 b) v sekundárnom práve

* nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení, gestor: MPRV SR,
* delegované nariadenie Komisie (EÚ) 2016/341 zo 17. decembra 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446 (Ú. v. EÚ L 69, 15. 3. 2016) v platnom znení, gestor: MF SR,
* vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29. 12. 2015) v platnom znení, gestor: MF SR,
* delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29. 12. 2015) v platnom znení, gestor: MF SR,
* nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (prepracované znenie) (Ú. v. EÚ L 269, 10. 10. 2013) v platnom znení, gestor: MF SR,
* nariadenie Rady (ES) č. 1186/2009 zo 16. novembra 2009 ustanovujúceho systém Spoločenstva pre oslobodenie od cla (kodifikované znenie) (Ú. v. EÚ L 324, 10. 12. 2009), gestor: MF SR,
* nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7. 9. 1987; Mimoriadne vydanie Ú. v. EÚ kap. 2/zv. 2) v platnom znení, gestor: MH SR, MF SR,
* vykonávacie rozhodnutie Komisie (EÚ) 2023/2879 z 15. decembra 2023, ktorým sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (Ú. v. EÚ L, 2023/2879, 22. 12. 2023), gestor: MF SR.

c) v judikatúre Súdneho dvora Európskej únie

 - rozsudok Súdneho dvora vo veci C – 62/06, Fazenda Pública - Director Geral das Alfândegas proti ZF Zefeser - Importação e Exportação de Produtos Alimentares Lda, [2007]

 **Výrok rozhodnutia:**

 „Kvalifikácia „trestne stíhateľného skutku“ [neoficiálny preklad] v zmysle článku 3 prvého odseku nariadenia Rady (EHS) č. 1697/79 z 24. júla 1979 o dodatočnom vyberaní dovozných alebo vývozných ciel, ktorých zaplatenie nebolo od deklaranta požadované, za tovary deklarované v colnom režime, na ktorý sa vzťahuje povinnosť zaplatiť takéto clo, patrí do právomoci colných orgánov, ktoré sú príslušné určiť presnú sumu predmetného dovozného alebo vývozného cla.“,

 - rozsudok Súdneho dvora spojených veciach C‑124/08 a C‑125/08, Gilbert Snauwaert,

Algemeen Expeditiebedrijf Zeebrugge BVBA, Coldstar NV, Dirk Vlaeminck, Jeroen Den Haerynck, Ann De Wintere, Géry Deschaumes proti Belgickému kráľovstvu, [2009]

 **Výrok rozhodnutia:**

 „1. Článok 221 ods. 1 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva, sa má vykladať v tom zmysle, že oznámenie sumy dovozného alebo vývozného cla, ktoré sa má zaplatiť, sa zo strany colných orgánov voči dlžníkovi v súlade s ustanovenými postupmi môže platne uskutočniť, len ak uvedené orgány prv zapísali sumu tohto cla do účtovnej evidencie.

 2. Článok 221 ods. 3 nariadenia č. 2913/92 sa má vykladať v tom zmysle, že colné orgány môžu dlžníkovi platne oznámiť sumu cla splatnú podľa zákona po uplynutí lehoty troch rokov od okamihu vzniku colného dlhu, ak uvedené orgány nemohli určiť presnú sumu uvedeného cla v dôsledku trestne stíhateľného skutku, aj keď uvedený dlžník nie je páchateľom tohto skutku.“.

1. **Záväzky Slovenskej republiky vo vzťahu k Európskej únii:**
	1. Lehota na prebranie právneho aktu Európskej únie: bezpredmetné.
	2. Proti Slovenskej republike nebolo začaté konanie v rámci „EÚ pilot“, ani nebol začatý postup Európskej komisie a ani nebolo začaté konanie Súdneho dvora Európskej únie proti Slovenskej republike podľa čl. 258 až 260 Zmluvy o fungovaní Európskej únie v platnom znení.
	3. Bezpredmetné.

**5. Návrh zákona je zlučiteľný s právom Európskej únie**:

 a) úplne.

**B. Osobitná časť**

**K čl. I**

K bodu 1

Spresňuje sa, že podľa pravidiel určených v rozhodnutí o schválení alebo v rozhodnutí o povolení sa colná kontrola vykonáva na miestach, na ktoré sa tieto rozhodnutia vzťahujú. Oproti platnému právnemu stavu sa tak uvedené pravidlá nebudú vzťahovať na miesta schválené colnými orgánmi inou formou, napr. v priebehu colného konania.

K bodu 2

Colná kontrola tovaru predloženého v colnom priestore alebo na mieste určenom colným orgánom sa vykonáva počas určených úradných hodín. Na základe žiadosti deklaranta môže colný úrad rozhodnúť o vykonaní colnej kontroly tovaru mimo určených úradných hodín. V prípade vykonania takejto kontroly a v prípade vykonania kontroly na mieste schválenom colným orgánom je deklarant povinný uhradiť colnému úradu s tým spojené náklady, a to za každú aj začatú hodinu colnej kontroly tovaru a cesty potrebnej na dostavenie sa na miesto colnej kontroly tovaru a späť. V súčasnosti je výška týchto nákladov uvedená v § 26 ods. 5 zákona. Uplatňovaním predmetného ustanovenia v praxi sa dospelo k záveru, že predmetná výška nákladov neodzrkadľuje súčasnú ekonomickú situáciu, napríklad na trhu s pohonnými látkami (spotreba pohonných látok v súvislosti s dostavením sa na miesto colnej kontroly tovaru cestným motorovým vozidlom). Vzhľadom na stále sa meniacu ekonomickú situáciu a s tým spojenú zvyšujúcu sa úroveň inflácie, ako aj na dĺžku legislatívneho procesu pri schvaľovaní návrhu novely Colného zákona v prípade potreby zmeny výšky predmetných nákladov, sa navrhuje, aby výška nákladov bola ustanovená vo vykonávacom predpise k Colnému zákonu.

K bodu 3

V nadväznosti na navrhovanú úpravu v § 26 ods. 5 zákona sa formulačne upravuje aj znenie § 26 ods. 6 zákona.

K bodu 4

Ide o rozšírenie znenia § 26 ods. 7 zákona, z ktorého vyplýva povinnosť uhradiť náklady súvisiace s vykonaním colnej kontroly tovaru mimo určených úradných hodín alebo na mieste schválenom colným orgánom, ak sa takáto colná kontrola neuskutoční z dôvodu na strane deklaranta. Táto povinnosť sa bude okrem deklaranta, ktorý je schváleným hospodárskym subjektom, vzťahovať aj na držiteľov povolení pre zjednodušené postupy.

K bodu 5

Ustanovenie § 26 ods. 11 zákona sa rozširuje o ďalší tovar, pri ktorom colný úrad vykoná colnú kontrolu prednostne, a to aj mimo určených úradných hodín. Pôjde o tovar deklarovaný Ministerstvom obrany Slovenskej republiky s označením naliehavo potrebný.

K bodu 6

Navrhuje sa, aby sa podmienky pre výkon colnej kontroly mimo colného priestoru alebo úradných hodín použili aj pri vývoze tovaru a pri preprave v rámci dočasného uskladnenia tovaru.

K bodu 7

Ide o úpravu súvisiacu s vypustením § 31 zákona.

K bodu 8

Vypustenie § 30 a 31 zákona je reakciou na zrušenie čl. 196 až 204 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007.

K bodu 9

Ide o precizovanie znenia splnomocňovacieho ustanovenia, ktoré sa týka prílohy č. 6 k vyhláške k Colnému zákonu a zosúladenie rozsahu tejto prílohy s prílohami A, B a D delegovaného nariadenia Komisie (EÚ) 2015/2446 v platnom znení.

V prílohe č. 7 k vyhláške Ministerstva financií SR č. 161/2016 Z. z., ktorou sa vykonávajú niektoré ustanovenia Colného zákona, je ustanovený zoznam kódov používaných pri vypĺňaní colného vyhlásenia a vyhlásenia o spätnom vývoze. Z dôvodu potreby rýchlejšej reakcie na požiadavky smerujúce k zmene kódov a nadväzne aj na informovanie podnikateľskej verejnosti o takýchto zmenách v dostatočnom časovom predstihu sa navrhuje, aby tieto kódy zverejňovalo Finančné riaditeľstvo SR na svojom webovom sídle. Súčasne sa navrhuje, aby rovnakým spôsobom mohli byť zverejňované aj prípadné požiadavky na kódy používané pri vypĺňaní vyhlásení na dočasné uskladnenie, oznámení, dôkazov colného statusu tovaru únie, žiadostí a rozhodnutí.

K bodu 10

Podľa čl. 61 ods. 1 nariadenia Rady (ES) č. 1186/2009 ustanovujúce systém Spoločenstva pre oslobodenie od cla sú od dovozného cla oslobodené základné potreby (tovar, ktorý je potrebný na uspokojovanie okamžitých potrieb osôb, napr. potraviny, lieky, oblečenie a posteľná bielizeň) dovážané štátnymi organizáciami alebo inými charitatívnymi a dobročinnými organizáciami schválené príslušnými orgánmi na bezplatné rozdelenie týchto potrieb osobám, ktoré ich potrebujú; tovar akéhokoľvek druhu zasielaný bezplatne bez akéhokoľvek obchodného zámeru odosielateľa osobou alebo organizáciou so sídlom mimo colného územia Európskej únie uvedeným organizáciám, ktoré sú určené na získavanie prostriedkov pri príležitostných charitatívnych akciách v prospech osôb, ktoré to potrebujú; vybavenie a kancelárske zariadenie zasielané bezplatne bez akéhokoľvek obchodného zámeru odosielateľa osobou alebo organizáciou so sídlom mimo colného územia Európskej únie uvedeným organizáciám s cieľom použitia výhradne na ich prevádzkové potreby alebo na uskutočňovanie ich charitatívnych alebo dobročinných cieľov. V zmysle čl. 74 ods. 1 uvedeného nariadenia Rady sú tieto štátne organizácie alebo iné charitatívne a dobročinné organizácie oprávnené dovážať bez cla aj tovar určený na bezplatné pridelenie obetiam živelnej pohromy alebo na to, aby mohol byť bezplatne poskytnutý obetiam takýchto živelných pohrôm. Podmienkou pre priznanie oslobodenia je povinnosť organizácie viesť účtovníctvo, ktoré umožní príslušným orgánom kontrolovať jej finančné operácie, a poskytnúť všetky potrebné záruky. S cieľom naplnenia predmetných ustanovení sa navrhovaným znením bližšie vymedzuje pojem „schválená charitatívna organizácia alebo schválená dobročinná organizácia“.

Ak ide o dovoz tovaru, ktorý je určený na bezplatné pridelenie obetiam živelnej pohromy alebo aby mohol byť bezplatne poskytnutý obetiam takýchto živelných pohrôm, je priznanie oslobodenia podmienené rozhodnutím Európskej komisie, ktorá koná na základe žiadosti členského štátu v súlade s postupom pri mimoriadnych udalostiach v stave núdze. Úpravou § 52b ods. 3 sa preto navrhuje využiť postup upravený v čl. 76 druhom pododseku uvedeného nariadenia Rady, podľa ktorého colný úrad až do oznámenia rozhodnutia Európskej komisie pozastaví platenie dovozného cla pri takomto tovare, ak v uvedenom období dovážajúca organizácia požiada o oslobodenie od dovozného cla, čím sa zároveň zaviaže zaplatiť clo, ak žiadosti Slovenskej republiky Európska komisia nevyhovie.

K bodu 11

V § 53 ods. 4 zákona je ustanovená päťročná prekluzívna lehota na oznámenie sumy colného dlhu, ak colný dlh vznikol v súvislosti s konaním, ktoré v čase jeho uskutočnenia malo znaky trestného činu. V súlade so znením čl. 103 ods. 2 Colného kódexu Únie v platnom znení sa navrhuje túto lehotu predĺžiť na 10 rokov. Dôvodom je zabezpečenie lepšej vymáhateľnosti tradičných vlastných zdrojov Európskej únie.

K bodu 12

Znenie § 55a ods. 4 zákona ustanovuje, že ručiteľské vyhlásenie pri ručení vo forme jednotlivej záruky v elektronickej podobe musí byť podpísané kvalifikovaným elektronickým podpisom. V súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov sa popri podpísaní kvalifikovaným elektronickým podpisom umožňuje ručiteľské vyhlásenie zapečatiť kvalifikovanou elektronickou pečaťou.

K bodu 13

V súlade s ustanovením čl. 151 ods. 7 vykonávacieho nariadenia Komisie (EÚ) 2015/2447 v platnom znení bol na základe splnomocňovacieho ustanovenia v § 55a ods. 7 zákona v prílohe č. 12 k vyhláške Ministerstva financií Slovenskej republiky č. 161/2016 Z. z. ustanovený vzor ručiteľského vyhlásenia pri ručení vo forme celkovej záruky, čím bola vylúčená aplikácia vzoru ručiteľského vyhlásenia uvedeného v prílohe 32-03 uvedeného vykonávacieho nariadenia Komisie.

Dňa 1. decembra 2023 Slovenská republika pristúpila k používaniu systému CDS (systém colných rozhodnutí) pri správe žiadostí a povolení súvisiacich s colným konaním, ktoré sa uplatňujú na území Slovenskej republiky. K 11. marcu 2024 Európska komisia nasadila do systému CDS zložku 1 projektu GUM (systém riadenia záruk), v ktorom sú zapracované zmeny vyplývajúce z novej prílohy A delegovaného nariadenia Komisie (EÚ) 2015/2446 v platnom znení a ktoré zodpovedajú formuláru ustanovenému v prílohe 32-03 (Záväzok ručiteľa - Celková záruka) uvedeného vykonávacieho nariadenia Komisie. Podľa predmetného formulára sa požaduje, aby celková suma ručenia bola rozčlenená na jednotlivé colné režimy, čo v prípade vzoru ručiteľského vyhlásenia podľa prílohy č. 12 k vyhláške nie je potrebné. Takéto členenie vyžaduje aj uvedený systém CDS. Bez neho nie je možné zápis celkovej záruky vykonať. Aby Slovenská republika mohla aj naďalej využívať systém CDS, pri ručení vo forme celkovej záruky bude potrebné ručiteľské vyhlásenia pri ručení vo forme celkovej záruky podávať podľa vzoru ustanoveného v uvedenej prílohe 32-03. Z týchto dôvodov sa navrhuje vypustenie splnomocňovacieho ustanovenia v § 55a ods. 7 zákona, podľa ktorého je v prílohe č. 12 k vyhláške Ministerstva financií Slovenskej republiky č. 161/2016 Z. z. ustanovený vzor ručiteľského vyhlásenia pri ručení vo forme celkovej záruky.

K bodu 14

Právna úprava dňa platby obsiahnutá v § 58 ods. 1 zákona neupravuje expressis verbis alternatívu dňa platby pre prípad úhrady colného dlhu použitím záruky na colný dlh, čo môže viesť k nejednotnému postupu colných úradov pri určení dňa platby. Uvedené má pritom zásadný vplyv ako na vznik úrokov z omeškania, tak aj na kritérium č. 1 indexu daňovej spoľahlivosti (Nedoplatky za daňovú časť a colnú časť). Vzhľadom na tieto dôvody sa dopĺňa znenie § 58 ods. 1 zákona.

K bodu 15

Upravuje sa ustanovenie § 69 ods. 4 zákona ohľadne darovania tovaru alebo veci, pri ktorých colný úrad vykonáva správu majetku vo vlastníctve štátu, tak, aby odkazovalo na podmienky ustanovené v zákone Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Zároveň sa vypúšťajú znenia poznámok pod čiarou k odkazom 76 a 77.

K bodu 16

Aktualizuje sa znenie poznámky pod čiarou k odkazu 5.

K bodu 17

Ide o precizovanie textu.

K bodu 18

Podľa § 36 ods. 10 zákona sa na doručovanie elektronických správ v colnom konaní vzťahujú ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente). Takýto elektronický úradný dokument sa však považuje za doručený okamihom jeho sprístupnenia prostredníctvom funkcionality informačného systému Centrálny elektronický priečinok (CEP), ak tento okamih predchádza okamihu doručenia podľa zákona č. 305/2013 Z. z. Podľa čl. 22 Colného kódexu Únie colné orgány vydávajú aj rozhodnutia týkajúce sa uplatňovania colných predpisov (na základe žiadosti), napr. rozhodnutia týkajúce sa záväzných informácií, udelenie statusu schváleného hospodárskeho subjektu (AEO) a pod. Takéto rozhodnutia sú zasielané prostredníctvom informačných systémov zriadených Európskou úniou. Podľa § 2 ods. 2 písm. e) zákona č. 305/2013 Z. z. sa uvedený zákon nevzťahuje na informačné systémy zriadené medzinárodnými organizáciami alebo podľa predpisov medzinárodného práva a na informačné systémy zriadené Európskou úniou. Je preto potrebné explicitne upraviť okamih doručenia takéhoto rozhodnutia. Z uvedeného dôvodu sa navrhuje, aby sa elektronické správy a elektronické dokumenty doručené prostredníctvom informačného systému zriadeného Európskou úniou považovali za doručené okamihom ich sprístupnenia prostredníctvom funkcionality daného informačného systému.

K bodu 19

Ustanovuje sa, aby v rámci procesu vydávania povolenia na centralizované colné konanie colný orgán v členskom štáte predloženia tovaru podmienil súhlas na vydanie povolenia na centralizované colné konanie aj zabezpečením dane, ak daň pri dovoze vznikne alebo môže vzniknúť. Týmto ustanovením sa zabezpečí, aby colný úrad v Slovenskej republike, ktorý má byť colným úradom predloženia tovaru (Slovenská republika bude členským štátom, kde je splatná daň), požadoval od colného úradu dohľadu v členskom štáte, kde je deklarant usadený, ako podmienku na vydanie povolenia na centralizované colné konanie zabezpečenie dane pri dovoze.

K bodom 20 a 21

V nadväznosti na aktuálne znenie zákona č. 7/2005 Z. z. o konkurze a reštrukturalizácii a o zmene a doplnení niektorých zákonov sa v § 89 ods. 2 zákona navrhuje zaradiť medzi dočasne nevymožiteľné nedoplatky aj nedoplatky dlžníka, ktorý je fyzickou osobou oddlženou podľa IV. časti zákona č. 7/2005 Z. z., evidované v „sledovanom“ šesťročnom období.

K bodu 22

Z poznatkov z aplikačnej praxe vyplýva, že colné úrady účtovne evidujú nedoplatky, pri ktorých zanikol dlžník bez právneho nástupcu alebo dlžník zomrel a súd uznesením rozhodol, že dedičstvo pripadlo štátu alebo súd dedičské konanie zastavil, pretože majetok, ktorý poručiteľ zanechal, bol iba nepatrnej hodnoty a súd ho vydal osobe, ktorá sa postarala o jeho pohreb. V Colnom zákone v súčasnosti absentuje ustanovenie týkajúce sa zániku nedoplatkov evidovaných colným úradom. Doplnenie tohto ustanovenia by umožnilo mimoriadne efektívne a účelne odpísať nedoplatky evidované colným úradom z dôvodu ich zániku, ktoré sú de facto nevymožiteľné, s výnimkou nedoplatku na cle. V odseku 2 sa zároveň obmedzuje zánik nedoplatkov len na situácie, ak colný dlh nemožno vymáhať od inej osoby, ako je dlžník, pri ktorom existujú dôvody na zánik nedoplatku.

K bodu 23

Dopĺňajú sa prechodné ustanovenia k úpravám navrhovaným v § 53 ods. 4, § 55a ods. 7 a § 89c zákona.

K bodu 24

Do zoznamu colných letísk, ktorý je uvedený v prílohe č. 2 k Colnému zákonu, sa navrhuje doplniť Letisko Malacky a Letisko Prešov, ktoré sú vojenskými letiskami. Dôvodom zaradenia Letiska Malacky do zoznamu colných letísk je plánovaná rekonštrukcia a dočasné zastavenie letovej prevádzky letiska Sliač.

**K čl. II**

Navrhuje sa účinnosť zákona.

V Bratislave dňa 5. marca 2025

**Robert Fico v. r.**

predseda vlády Slovenskej republiky

**Ladislav Kamenický v. r.**

minister financií Slovenskej republiky